# Jagannatha Samrat

Jagannatha Samrat (sànscrit: जगन्नाथ सम्राट) (Amber i Maharashtra, c. 1652 - c. 1744) va ser un astrònom i matemàtic indi.

## Vida i obra

Res es coneix del cert de la vida de Samrat, fins al punt que alguns autors afirmen que va néixer el 1652 i d'altres diuen que ho va fer el 1690. De totes formes els autors que donen la primera data, diuen que va ser contractat de molt jove pel rajà d'Amber Jai Singh II, que no va ser investit rajà fins al 1699 (amb només onze anys d'edat), per tant sembla més lògica la data posterior. Les fonts estan d'acord que Samrat pertanyia a una família vèdica procedent de Maharashtra.
Samrat va assessorar el rajà en la construcció de diversos observatoris astronòmics a Delhi, a Amber (actual Jaipur) i a d'altres indrets, dissenyant instruments metàl·lics i construint grans aparells en pedra i totxo, tot i que mai va incorporar cap telescopi. També es va destacar com a observador i recolector de dades astronòmiques.
El rajà també el va instar a aprendre àrab i persa per poder estudiar els texts astronòmics i així revitalitzar el coneixement científic en el seu país. Així doncs, Samrat va traduir al sànscrit els Elements d'Euclides i l'Almagest de Ptolemeu. Es conserven diferents manuscrits de:
* Samra Siddantha (1727) una traducció de la versió àrab de Nassir-ad-Din at-Tussí de l'Almagest.
* Rekha-ganita (1727) una traducció de la versió àrab de Nassir-ad-Din at-Tussí dels Elements.
A més, va escriure algunes obres originals com el Surya Siddhanta Saravicara (1715/1720) que és un tractat sobre el moviment dels planetes basat en el clàssic text vèdic Surya Siddhanta, o com el Siddantha Kaustubha (1732) que és una ampliació del Samrat Siddantha afegint aportacions originals de Samrat.
Entre les seves aportacions originals es pot destacar la demostració purament geomètrica i analítica de la igualtat
    $\sin {\frac {\pi }{10}}={\frac {({\sqrt {5}}-1)}{4}}$
que ja es coneixia des dels temps de Bhaskara II (segle XII), però de la que no s'havia fet una demostració en termes moderns. De totes formes, les seves creences eren més medievals que modernes, essent un admirador i seguidor de l'obra d'Ulugh Beg.

## Referències

* ↑ O'Connor i Robertson, 2000, p. McTutor.
* ↑ Sarma, 1997, p. 460.
* ↑ Ray, 2023, p. 397.
* ↑ Sharma, 1993, p. 95.
* ↑ Sharma, 1993, p. 258.
* ↑ Ray, 2023, p. 398.
* ↑ Sharma, 1993, p. 264.
* ↑ Achar, 2007, p. 584.
* ↑ Pingree, 1999, p. 78-79.
* ↑ Pingree, 2003, p. 131.
* ↑ Pingree, 2003, p. 254.
* ↑ Pingree, 2003, p. 19.
* ↑ Pingree, 2003, p. 270-271.
* ↑ Gupta, 1976, p. 1-10.
* ↑ Sharma, 1993, p. 266-267.

## Bibliografia

* Achar, Narahari. «Jagannātha Samrāṭ». A: Thomas Hockey (ed.). Biographical Encyclopedia of Astronomers (en anglès). Springer, 2007, p. 584. ISBN 978-0-387-30400-7.
* Gupta, R.C. «Sine of Eighteen Degrees in India Upto the Eighteenth Century» (en anglès). Indian Journal of History of Science, Vol. 11, Num. 1, 1976, pàg. 1-10. ISSN: 2454-9991.
* Pingree, David «An Astronomer's Progress» (en anglès). Proceedings of the American Philosophical Society, Vol. 143, Num. 1, 1999, pàg. 73-85. ISSN: 0003-049X.
* Pingree, David. A Descriptive Catalogue of the Sanskrit Astronomical Manuscripts Preserved at the Maharaha Man Singh II Museum in Jaipur, India (en anglès). American Philosophical Society, 2003. ISBN 0-87169-250-3.
* Ray, Partha Pratim. «Jagannātha Samrāṭ». A: The Great Mathematicians of Bharat (en anglès). Rajmangal Publishers, 2023, p. 397-398. ISBN 978-8119251995.
* Sarma, K.V.. «Jagannātha Samrāṭ». A: Helaine Selin (ed.). Encyclopaedia of the History of Science, Technology, and Medicine in Non Western Cultures (en anglès). Kluwer Academic, 1997, p. 460-461. ISBN 0-7923-4066-3.
* Sharma, Virendra Nath. Sawai Jai Singh and His Astronomy (en anglès). Motilal Banarsidass, 1993. ISBN 81-208-1256-X.

## Enllaços externs

* Pingree, David. «Jagannātha» (en anglès). Complete Dictionary of Scientific Biography, 2008. [Consulta: 24 novembre 2024].
* O'Connor, J.J.; Robertson, E.F. «Jagannatha Samrat» (en anglès). MacTutor History of Mathematics, 2000. [Consulta: 24 novembre 2024].